Mystisk kattedyr dukket opp i Os – Miljødirektoratet ser alvorlig på saken
Et stort kattedyr har blitt sett i Os utenfor Bergen. Fredag kveld har den anonyme eieren meldt seg til lokalavisen Midtsiden, og servalen skal ha kommet trygt hjem.  Et kattedyr som ble mistenkt for å være en serval har blitt observert i Os, skrev Bergens Tidende.  Politiet ble ført informert vedrørende dyret torsdag formiddag.  Servaler er en type kattedyr som opprinnelig finnes i Afrika, og er ulovlig å ha som kjæledyr i Norge, ifølge avisen. Er det ditt kattedyr som har stukket av? Kontakt VG her. Vil ikke levere inn dyret Fredag kveld har eieren av dyret meldt seg til lokalavisen Midtsiden. De har publisert flere bilder at dyret, som tilsynelatende nå befinner seg inne i en bolig. – Jeg ønsker å fortelle at kattedyret, som er en serval og ikke en krysning, har kommet hjem og har det bra, sier den anonyme eieren til Midtsiden.  – Folk trenger ikke lete etter ham, fortsetter eieren.  Lokalavisen skriver at eieren ikke har planer om å melde seg eller levere inn dyret, samt at dyret ble kjøp i utlandet.  – Jeg vet at det jeg har gjort er ulovlig. Samtidig har jeg prøvd å gjøre alt annet rett. Han er kastrert og vaksinert, jeg går tur med han i bånd hver dag og han har egen luftegård.  Ifølge eieren var det snakk om et overnattingsbesøk, hvor noen hadde glemte å lukke dørene, som gjorde at servalen kom seg ut.  – Et stort, internasjonalt problem – Det er alvorlig at folk driver med handel av arter – denne er på listen over arter som er nært utrydningstruet eller hvor handel utgjør en trussel. Dette dyret er på en liste som krever tillatelse ved innførsel til Norge. Handel med truede arter er et stort internasjonalt problem som Miljødirektoratet ser alvorlig på, sier seniorrådgiver Grønvik til VG fredag kveld.  Han vil imidlertid ikke fastslå hva Miljødirektoratet kommer til å gjøre videre med saken.  – Vi kan ikke si at nå skal vi lete etter den, for da forsvinner den. Vi kan ikke si at dette er greit, for da er det et signal. Vi er litt klemt imellom og kan si veldig lite. Vi må ta en vurdering over helgen om vi skal gjøre noe videre, sier Grønvik.  – På generelt grunnlag, skjer det at eiere får beholde dyrene, når de først har blitt ulovlig importert?  – Det er et generelt forbud mot hold av ville dyr som kjæledyr i Norge. Dyreparker kan holde slike dyr i fangenskap, men privatpersoner kan ikke det, svarer Grønvik, og legger til at de ikke vet hvem eieren er.  – Ingen vanlig tamkatt – Vi vil advare publikum mot å nærme seg dyret og å prøve å fange det inn, skrev seniorrådgiver Grønvik i Miljødirektoratet i en e-post til BT. Grønvik sa til Bergens Tidende at de basert på bildene og beskrivelsene de hadde sett så langt, virket det å være snakk om en serval.  – Det er ikke en gaupe, og ingen vanlig tamkatt. Vi antar at dette er et individ som er blitt holdt i fangenskap. Servalen forekommer på savanner, helst i tilknytning til vann. Arten er utbredt i Afrika sør for Sahara, skriver Store norske leksikon.  Det er et godt stykke unna Norge.  – Det er ikke vår serval. Vi har hovedsakelig reptiler, men vi skulle gjerne hatt en, for den er helt nydelig, sa daglig leder Lene Christin Kjørlaug i Dyrehagen i Bergen. Administrerende direktør Aslak Sverdrup ved Akvariet i Bergen sa at de heller ikke har servaler, og kommer heller aldri til å ha det. Politiet ble torsdag formiddag i 10-tiden kontaktet av en kvinne som hadde sett et kattedyr i Hagavik-området i Os. – Hun skal ha blitt bekymret for hunden sin. Vi er ikke sikre, men dette kan være en serval, et annet eksotisk kattedyr, eller en gaupe. Det siste er minst trolig, sa jourhavende jurist Arne Fjellstad i Vest politidistrikt til Bergens Tidende.
Et stort kattedyr har blitt observert i Os utenfor Bergen. Fredag kveld meldte eieren seg og hevder dyret har kommet trygt hjem, ifølge lokalavisen Midtsiden.  Eieren planlegger ikke å melde seg eller levere inn det ulovlige dyret som ble kjøpt i utlandet, skriver Midtsiden.  Miljødirektoratet ser alvorlig på handel av truede arter, men vil foreløpig ikke si hva de vil gjøre videre i saken. Servaler er en truet art og ulovlig å ha som kjæledyr i Norge, men kan holdes i fangenskap av dyreparker.